สังคมข่าวหุ้นเล็กเซียวหงส์
 หนังสือพิมพ์ข่าวหุ้นธุรกิจรายวัน กระบอกเสียงอิสระแห่งตลาดทุน ที่ได้รับความนิยมสูงสุดของประเทศ ฉบับประจำวันอังคารที่ 16 มิถุนายน พ.ศ. 2558ดัชนีหุ้นไทยปิดที่ระดับ 1,501.89 จุด ติดลบ 6.34 จุด มูลค่าซื้อขายเหี่ยวแห้งเพียง 28,854.37 ล้านบาท แนวโน้มสัปดาห์นี้แนวรับ 1,480 จุด แนวต้าน 1,515 จุด
16 มิ.ย. 2558

 หนังสือพิมพ์ข่าวหุ้นธุรกิจรายวัน กระบอกเสียงอิสระแห่งตลาดทุน ที่ได้รับความนิยมสูงสุดของประเทศ ฉบับประจำวันอังคารที่ 16 มิถุนายน พ.ศ. 2558ดัชนีหุ้นไทยปิดที่ระดับ 1,501.89 จุด ติดลบ 6.34 จุด มูลค่าซื้อขายเหี่ยวแห้งเพียง  28,854.37 ล้านบาท แนวโน้มสัปดาห์นี้แนวรับ 1,480 จุด แนวต้าน 1,515 จุด
****หุ้นCHO มีข่าวดีแป๊บเดียว งานเข้าซะแล้วเมื่อจู่ๆ บอร์ดขสมก.สั่งเลื่อนเซ็นสัญญาโครงการรถเมล์ NGV มูลค่า 1,784 ล้านบาท ชนิด “เบรกหัวทิ่ม” กันเลยทีเดียว ด้วยเหตุผลที่ว่ามีคู่แข่งร้องว่าการประมูลไม่โปร่งใส เลยต้องตั้งกรรมการตรวจสอบก่อน เฮ้อน่าเห็นใจคนกทม.จริงๆ เจอทั้ง “ปัญหาน้ำท่วม-รถเมล์เก๊าเก่า” เอ้า..ต้องทนกันต่อไปนะครับ
****หุ้น MK ดูไม่ตอบสนองเชิงบวกต่อผู้ถือหุ้นใหม่เอาซะเลย ราคาหลุด 6 บาท เรียบร้อยแล้ว แต่เรื่อง “ตระกูลตั้งมติธรรม” ขายหุ้น MKไม่ใช่เรื่องที่เซอร์ไพรส์มากนัก แต่คงจำกันได้ “ข่าวหุ้นธุรกิจ” เล่นข่าวไปหลายรอบแล้ว ชนิดมีนักข่าวสายอสังหาริมทรัพย์บางฉบับ อวดอุตริหาว่า “ข่าวมั่ว” มาแล้ว…สุดท้ายก็เป็นอย่างที่เห็นชิมิ.?
****หุ้นUAC ของ “เฮียกิตติ ชีวะเกตุ” ไม่รู้ว่าเมายาบ้า..หรือเมาค้างมาจากไหนราคาวิ่งกระฉูดเกือบ 8% แต่มีข่าวกระฉ่อนไลน์ว่า “ขาใหญ่เข้า” อุต๊ะ..จริงหรือนี่.!? จะว่าไปแล้ว..ดูมีเค้าเช่นกันและสงสัยเป็นก๊วนเดียวกันกับที่ลากหุ้น RPCเมื่อสัปดาห์ก่อน..เพราะดูจากปัจจัยพื้นฐาน UAC มาถึงตอนนี้ยังไม่เห็นข่าวดีมากระตุ้นราคาหุ้นได้ขนาดนี้
****หุ้น EFORL เริ่มเปิดคลินิกศัลยกรรมราคาหุ้นกันอีกครั้ง หลังจากราคาเหี่ยวเฉามาหลายวัน ว่ากันว่าปลายปีนี้ผลิตภัณฑ์ “เมือกหอยทาก” จะช่วยกระตุ้นรายได้ไม่น้อยทีเดียว..อ้าวใครที่ชอบเข้าๆ ออกๆ ระวังกันหน่อยนะครับ..เสียวๆๆ
****ไม่รู้ว่า “บุญมีแต่กรรมบัง” หรือเปล่า นั่งเก้าอี้ปลัดพลังงานไม่กี่วัน..เจอฟ้องร้องคดีเอื้อประโยชน์บริษัทลูกกฟผ. สมัยนั่งบอร์ดกฟผ. (ที่อาจเข้าข่ายเป็นการกระทำความผิดตามประมวลกฎหมายอาญา มาตรา 152, 157 และพ.ร.บ.ว่าด้วยความผิดของพนักงานในองค์การหรือหน่วยงานของรัฐ พ.ศ. 2502 มาตรา 9) ล่าสุดศาลประทับรับฟ้องเป็นที่เรียบร้อยแล้ว..เฮ้อผิดถูกว่ากันอีกที แต่สุดท้ายเชื่อว่า “สัตว์โลกย่อมเป็นไปตามกรรม” ครับ
****ปิดท้ายกันเช่นเคยกับ “ข่าวหุ้นออนทีวี-วิทยุ” เริ่มตั้งแต่เช้า  08.40-09.00 น. พบกันสดๆ กับ “Morning Star : หุ้นดาวเด่น” ที่จะมาอัพเดตตลาดหุ้นทั่วโลก เพื่อมองแนวโน้มตลาดหุ้นไทย โดยวิษณุ โชลิตกุล หัวหน้ากองบรรณาธิการข่าวหุ้นธุรกิจ และก่อนเปิดตลาดบ่าย 13.30-14.00 น. กลับมาพบกับรายการ “ข่าวหุ้น เจาะตลาด” ช่วงวันจันทร์-ศุกร์ ทางสถานีโทรทัศน์ดิจิตอลสปริงนิวส์ (ช่อง 19) และช่วงเปิดตลาดเช้า 10.00-11.00 น. พบกับ “Business Insight”โดยทีมงานข่าวหุ้นธุรกิจและจีจีนิวส์ ทางสถานีวิทยุ FM 97.0 MHz การันตีข้อมูลข่าวสารแน่นเหมือนเดิม เพราะ “ทุกคำถามเรื่องหุ้น” หาคำตอบได้ที่ “ข่าวหุ้นธุรกิจ” เท่านั้น..!! 